Ο **Τάκης (Αδαμάντιος) Τριανταφύλλης** ήταν Έλληνας διεθνής ποδοσφαιριστής του Παναθηναϊκού. Γεννήθηκε (14 Απριλίου 1911), δραστηριοποιήθηκε επαγγελματικά ως φαρμακοποιός, δημιούργησε οικογένεια και απεβίωσε (27 Ιουλίου 1993) στο Μαρούσι της Αττικής.

Βιογραφικά στοιχεία
-------------------

Διατηρούσε φαρμακείο επί της οδού Ερμού στο κέντρο του προαστίου για δεκαετίες. Παρείχε ιατρική βοήθεια σε συναθλητές του στον Παναθηναϊκό, δεδομένου ότι ξεκίνησε σπουδές από την αντίστοιχη σχολή (εξ ου και το προσωνύμιο "ο Γιατρός") πριν μετεγγραφεί στη Φαρμακευτική. Μέσος της ομάδας κατά το διάστημα 1923-1927 προϋπήρξε και ο ένας μεγαλύτερος αδερφός του Βαγγέλης, που επίσης είχε αρχίσει την ποδοσφαιρική του πορεία στον τοπικό ΓΣ Αμαρουσίου.

Ο εκδότης περιοδικών Πέτρος Τριανταφύλλης μία δεκαετία έπειτα το θάνατο του πατέρα του στην ηλικία των 82, δημοσίευσε το πολύτιμο αρχείο φωτογραφιών εκείνου. Το βιβλίο περιέχει ακόμη ντοκουμέντα του τύπου της εποχής, πρωτότυπες έρευνες από ιστορικούς του αθλητισμού, μαρτυρίες ανθρώπων του ποδοσφαίρου και πρώην συμπαικτών/αντιπάλων, στοιχεία της αθλητικής/επαγγελματικής του ζωής, και τέλος αναμνήσεις προσωπικές του ποδοσφαιριστή αλλά και του γιου για τον πατέρα.

Ποδοσφαιρική σταδιοδρομία
-------------------------

### Παναθηναϊκός

Επί περισσότερο των 15 ετών και συγκεκριμένα μεταξύ τελών του 1931 και αρχών του 1947, διετέλεσε βασικός επιθετικός στην α' ομάδα του Παναθηναϊκού, όπου είχε ενταχθεί από το 1930 όντας επιλογή του καινούριου προπονητή του, Γιόζεφ Κιούνσλερ. Ο Τριανταφύλλης ήταν εξαιρετικός στις πάσες και διακρινόταν για τη διορατικότητα και την τεχνική του. Αγωνιζόταν ως μέσα (ντεμί κυνηγός) ή έξω (εξτρέμ) αριστερά, αλλά και στη δεξιά πλευρά, προσαρμόστηκε δε ιδανικά στο σύστημα τακτικής 3-2-2-3 που εισήγαγε στην Ελλάδα ο Ούγγρος προπονητής. Υπήρξε ικανός σκόρερ και κατά την περίοδο 1932–1940 σημείωσε 79 τέρματα, ενώ έως το 1947 άλλα 53.

### Εθνική Ελλάδας

Αγωνίστηκε με την εθνική Ελλάδας σε 9 αγώνες από το 1932 έως το 1935 (και επίσης 9 που δεν αναγνωρίζει η Ελληνική Ποδοσφαιρική Ομοσπονδία ΕΠΟ, με τελευταίο το 1938). 

### Στα ντέρμπι "αιωνίων"

Αξιόλογη υπήρξε η παρουσία του σε αγώνες ντέρμπι των δύο "αιωνίων" αντιπάλων του ελληνικού ποδοσφαίρου, δηλαδή εναντίον του Ολυμπιακού Πειραιώς. Συγκεκριμένα, πέτυχε συνολικά *13 τέρματα* στα πλαίσια πρωταθλήματος (7) και κυπέλλου Ελλάδας (1), κυπέλλου Πάσχα του ΠΟΚ (2) και φιλικών συναντήσεων (3), σε ένα διάστημα 8 ακριβώς ετών (22 Απρ. 1932 – 19 Απρ. 1940). Ο Παναθηναϊκός κατά τους 11 αγώνες που ο Τριανταφύλλης χρίστηκε σκόρερ (από μία ή δύο φορές), γνώρισε μόλις μία ήττα και αντίθετα νίκησε σε 8, εκ των οποίων στους 6 με την ευρύτατη -για ντέρμπι- διαφορά των τριών τερμάτων. Αήττητη επίσης παρέμεινε η μικτή Αθηνών από την αντίστοιχη Πειραιώς, όταν ο ίδιος σκόραρε τέσσερις φορές σε τρεις αναμετρήσεις για το κύπελλο Πόλεων (24 Νοε. 1935: 3-3, 12 Ιαν. 1936: 5-2 και 30 Νοε. 1936: 5-1).

#### Αρχισκόρερ σε ντέρμπι πρωταθλήματος

Με 7 τέρματα συνολικά ο Τριανταφύλλης βρίσκεται, από κοινού με Βάζο, Σιδέρη, Σαραβάκο, Βαζέχα και Τζόρτζεβιτς, στην πρώτη θέση των σκόρερ σε αγώνες Παναθηναϊκού-Ολυμπιακού για το πρωτάθλημα Ελλάδας. Η ομάδα του παρέμεινε αήττητη στις 5 αναμετρήσεις που ο ίδιος σκόραρε, η δε γενικότερη απόδοσή του συνείσφερε στην επίτευξη τριών νικών με την ευρύτατη -για ντέρμπι- διαφορά των τριών τερμάτων.

| Περίοδος | Διοργάνωση | Αντίπαλοι | Αποτέλεσμα | Σκόρερ |
| --- | --- | --- | --- | --- |
|  |
| 1931–32 | Πρωτάθλημα | ΠΑΟ – ΟΣΦΠ | **2–1** | 25' Ρόκκος, 79' **Τριανταφύλλης** –  61' Ντ. Ανδριανόπουλος |
|  |
| 1932–33 | Πρωτάθλημα Νοτίου ομίλου | ΠΑΟ – ΟΣΦΠ | **3–0** | 1' **Τριανταφύλλης**, 15' Παν. Σουρμελής, 44' Μ. Πιερράκος |
|  |
| 1935–36 | Πρωτάθλημα | ΠΑΟ – ΟΣΦΠ | **4–1** | 65' Κρητικός, 74' Μηγιάκης, 80' και 82' **Τριανταφύλλης (2)** –  48' Βάζος |
|  |
| 1939–40 | Πρωτάθλημα Νοτίου ομίλου | ΟΣΦΠ – ΠΑΟ | **1–4** | Θ. Συμεωνίδης –  Μιχ. Ρεμούνδος, Μ. Μπαλτάσης, 60' και 87' **Τριανταφύλλης (2)** |
| ΠΑΟ – ΟΣΦΠ | **1–1** | 51' **Τριανταφύλλης** –  57' Βάζος |
|

### Τίτλοι - διακρίσεις

1 κύπελλο Ελλάδας:

* 1940, όπου πέτυχε το 2-0 επί του Άρη Θεσσαλονίκης στον τελικό (3-1)

3 πρωταθλήματα ΕΠΣ Αθηνών:

* 1934, 1937 και 1939.

πρώτος σκόρερ κυπέλλου «ΟΧΙ» (ή Αθηνών):

* 1945 με 6 τέρματα.

Παραπομπές
----------

1. ↑  Τα 30 βιβλία της ιστορίας του Παναθηναϊκού, Γιώργος Λιβέρης, Σύλλογος Παλαιμάχων Παναθηναϊκού ΑΟ
2. ↑  «ΠΑΟ -θρησκεία- βιβλιογραφία!», Θοδωρής Mανίκας, kathimerini.gr (αναδημοσίευση στο blog arxizeitomatch.gr)
3. ↑  Οι 30 καλύτεροι Έλληνες ποδοσφαιριστές της προπολεμικής εποχής 1919-1940 Αρχειοθετήθηκε 2012-06-30 στο Wayback Machine. Γιώργος Λιβέρης, Σύλλογος Παλαιμάχων Παναθηναϊκού ΑΟ
4. ↑  *"Ο Γιατρός, Τάκης Τριανταφύλλης • Το δεκάρι του Παναθηναϊκού και της Εθνικής Ελλάδος"*, Πέτρος Τριανταφύλλης-Σταύρος & Παναγιώτης Θανόπουλος (συνεργ. Νίκος Σταυρόπουλος-Γιώργος Κουσουνέλος-Γιάννης Μπόγδης), ιδιωτική έκδοση (εκτύπ. Anathesis), Αθήνα 2004, σελ. 122-123

  


|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

Πηγές
-----

* *"Ο Γιατρός, Τάκης Τριανταφύλλης • Το δεκάρι του Παναθηναϊκού και της εθνικής Ελλάδος"*, Πέτρος Τριανταφύλλης-Σταύρος & Παναγιώτης Θανόπουλος (συνεργ. Νίκος Σταυρόπουλος-Γιώργος Κουσουνέλος-Γιάννης Μπόγδης), *ιδιωτική έκδοση* (εκτύπ. Anathesis), Αθήνα 2004
* Οι 70 κορυφαίοι Έλληνες παίκτες στον πράσινο ποδοσφαιρικό αγώνα - Μία διαχρονική εκτίμηση, Γιώργος Λιβέρης, Σύλλογος Παλαιμάχων Παναθηναϊκού